《陌上花二首 其一》
清代·王时翔

羊车绝妙年时，照眼玉明花秀。弱态珊珊，戌削柳枝风揉。

罗巾掩抑欢兰语，浅笑横波低溜。怅残阳、银杏晚鸦归处，唤人分手。

喜登场、再见氍毹轻蹴，画烛交光如昼。一缕云凝，宛转唱残红豆。

闻歌睹影消魂死，不忆凤裙鸾袖。任春风、十里珠帘高揭，懒重回首。

作者简介：（1675—1744）清江苏镇洋人，字皋谟，一字抱翼，号小山。诸生。雍正间以荐举任晋江知县，以宽和为治。乾隆初，官至成都知府。有《小山全稿》。